Universitatea din Pennsylvania (prescurtat: Penn sau UPenn) este o universitate privată de cercetare din Philadelphia, Pennsylvania, afiliată la Ivy League. Universitatea susține ca dată de înființare anul 1740 și este unul dintre cele nouă colegii coloniale înființate înainte de Declarația de independență a Statelor Unite ale Americii. Benjamin Franklin, fondatorul și primul președinte al acestei universități, a susținut introducerea unui program educațional care să instruiască lideri în comerț, guvernare și servicii publice, similar cu un curriculum modern de arte liberale.